獅子巖
作者：繆烈
朝代：宋

paragraphs: 幽巖蕭颯商飈起，一天灝氣涼如水。
金井梧飛蘭谷芳，長江浪冷蓴魚美。
雁字半側銀鈎欹，雲光凈掃光陸離。
桂花巖下香滿枝，隨意催送到書帷。
碧潭煙歛琉璃滑，素娥乘鸞下天闕。
清暉深射水晶宮，虛明澄澈蛟龍窟。
上下天光一鏡浮，冰輪碾破一天秋。
今來古往事悠悠，月自升沈水自流。